แม่ลูก STA-STGT ร่วงต่อ 3% เซ่นดีมานด์ “ถุงมือยาง” ลด กดดันงบครึ่งปีหลัง
2 แม่ลูก “STA-STGT” ร่วงต่อเกือบ 3% โบรกฯมองผลงานครึ่งปีหลังชะลอตัว เซ่นดีมานด์ “ถุงมือยาง” ลดลง หลัง “โควิด-19” เริ่มคลี่คลาย
2 แม่ลูก “STA-STGT” ร่วงต่อเกือบ 3% โบรกฯมองผลงานครึ่งปีหลังชะลอตัว เซ่นดีมานด์ “ถุงมือยาง” ลดลง หลัง “โควิด-19” เริ่มคลี่คลาย
14 ก.ย. 2564

ผู้สื่อข่าวรายงานว่า ณ เวลา 14.32 น. ราคาหุ้น บริษัท ศรีตรังโกลฟส์ (ประเทศไทย) จำกัด (มหาชน) หรือ STGT อยู่ที่ระดับ 33.50 บาท ลบ 1 บาท หรือ 2.90% สูงสุดที่ระดับ 34.50 บาท ต่ำสุดที่ระดับ 33.25 บาท ด้วยมูลค่าการซื้อขาย 919.13 ล้านบาท
ด้าน บริษัท ศรีตรังแอโกรอินดัสทรี จำกัด (มหาชน) หรือ STA อยู่ที่ระดับ 34.50 บาท ลบ 1 บาท หรือ 2.82% สูงสุดที่ระดับ 35.50 บาท ต่ำสุดที่ระดับ 34.00 บท ด้วยมูลค่าการซื้อขาย 577.40 ล้านบาท
โดยราคาหุ้นแม่ลูก “ศรีตรัง” ยังคงปรับตัวลดลงต่อจากวานนี้ หลังสถานการณ์โควิด-19 ในประเทศเริ่มคลี่คลายลง
ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ราคาหุ้น STA ปรับตัวลงตาม STGT ซึ่งเป็นบริษัทย่อย ด้วยจากสถานการณ์โควิด-19 ดีขึ้นทำให้ความต้องการถุงมือยางลดลง ดังนั้นจึงคาดว่ากำไรในช่วงครึ่งปีหลังจะชะลอตัว หลังผ่านจุดพีคไปแล้วในไตรมาส 2/2564 ประกอบกับราคายางในตลาดโลกในเดือน ก.ย.ปรับลดลงจากเดือน ส.ค.
ขณะเดียวกันบล.ยูโอบี เคย์เฮียน (ประเทศไทย) ระบในบทวิเคราะห์ว่า กลุ่มถุงมือยางภาพรวมยังได้รับแรงกดดันจากผลการดำเนินงานที่คาดว่าจะชะลอลงตามสถานการณ์โควิดที่ดีขึ้น ขณะที่ในระยะสั้นจะได้รับปัจจัยลบจากการที่สหรัฐกลับมาอนุญาตให้ Top Glove ผู้ผลิตถุงมือยางที่ใหญ่สุดของโลก สามารถส่งสินค้ามายังสหรัฐได้อีกครั้งหลังจากแบนมาตั้งแต่เดือน ก.ย.2563 จากปัญหาการใช้แรงงานไม่ถูกต้อง